ועדת החינוך, התרבות והספורט, כנסת 25, פרוטוקול מספר 49, 2023-05-29 00:00

יוסף טייב: בוקר טוב, אני מתכבד לפתוח את ועדת החינוך, התרבות והספורט, 29 במאי 2023, ט' בסיון התשפ"ג, בנושא הצעת חוק הספורט (תיקון מס' 16) (הסדרת העיסוק באימון ספורט), התשפ"ב-2022 (3856/24), הצעות חוק שהוגשו בעניין מעבר להצעת החוק המשפטית, של חבר הכנסת חילי טרופר וחבר הכנסת סימון דוידסון

יוסף טייב:       ברשותכם, מדובר בהצעת חוק חשובה

יוסף טייב:  ברוך הבא, אדוני השר, תודה על השתתפותך ושוב סליחה על ההמתנה הארוכה

יוסף טייב:  אני רוצה לומר שהצעת החוק והתיקון הזה, תיקון 16, הוא תיקון מהותי, חשוב, אבל יחד עם זאת אנחנו נצטרך לראות גם מה הכלים לגבי הפיקוח כדי באמת שהחוק יוכל לחול בצורה טובה

יוסף טייב:      אדוני השר, בבקשה

מכלוף מיקי זוהר: תודה רבה אדוני היושב-ראש

מכלוף מיקי זוהר:  כפי שציינתי בעבר גם בדיונים קודמים שהופעתי בכנסת, אני חושב שנוכחות חברי הממשלה בכנסת חשובה, וכשיש דיונים שקשורים למשרדם, טוב יעשו כל חברי הממשלה אם יבואו, ישתתפו בדיון, יביעו את עמדתם, יקשיבו לעמדות חברי הכנסת, ישכנעו את הוועדה

מכלוף מיקי זוהר:  ככה צריכה לעבוד מערכת יחסים בין כנסת וממשלה, ואני מייחל לכך שעוד רבים יעשו זאת

מכלוף מיקי זוהר:  אני הייתי פה בכנסת שמונה שנים, ראיתי כמה יש חשיבות לעבודת הכנסת ולעבודת הפיקוח הפרלמנטרי שלה, וכשהמשלה משתפת פעולה עם הכנסת, דברים טובים קורים

מכלוף מיקי זוהר:      לגבי הצעת החוק שאנחנו מביאים לכאן היום, הצעת חוק המאמנים, זו הצעת חוק שעברה כמה גלגולים, התחילה עוד בימים בהם חילי טרופר כשהיה שר התרבות והספורט

מכלוף מיקי זוהר:  בזמנו, לקראת סוף הקדנציה הקודמת כשהכנסת הגיעה לאיזשהו מצב של שיתוק, הוא פנה אליי ואז אני הגשתי את הצעת החוק הזו כהצעת חוק פרטית

מכלוף מיקי זוהר:  זה עבר בקריאה ראשונה ובדין רציפות עובר לכנסת הזו, והיום אנחנו דנים בחוק הזה כהצעת חוק ממשלתית יחד עם הצעות החוק של חברי הכנסת סימון דוידסון וחילי טרופר שחידשו את הצעת החוק בהצעת חוק פרטית

מכלוף מיקי זוהר:       אני מברך כמובן על הצירוף של כולם יחד לחוק הזה משום שזה חוק שהוא קונצנזוס

מכלוף מיקי זוהר:  הוא חוק שנועד להיטיב בכל מה שקשור ברמת האמון בישראל

מכלוף מיקי זוהר:  זה חוק שכולנו ללא יוצא מן הכלל סבורים שהוא יעזור מאוד לרמת האמון בישראל, וכמובן שהשחקנים שלנו והשחקניות שלנו ייהנו ממאמנים טובים יותר, וזה דבר מבורך

מכלוף מיקי זוהר:      ברשותכם ניכנס טיפה לרזולוציות של החוק

מכלוף מיקי זוהר:  קודם כל המצב המוצע בעצם בהצעת החוק הזו מתכתב יחסית עם מה שקורה בעולם וטוב שכך

מכלוף מיקי זוהר:  בעולם כולו יש היום כבר את הרגולציה הזאת, נקרא לזה, למרות שאני לא אוהב את המונח רגולציה

מכלוף מיקי זוהר:  הוא מונח פחות טוב אבל מה לעשות, זה חלק מהעניין, אז יש כבר את הקונספט הזה

מכלוף מיקי זוהר:  אנחנו מיישמים דברים שכבר קורים בעולם, ותיכף נבהיר כיצד

מכלוף מיקי זוהר:      אחד, אנחנו רוצים ללכת לאפשרות של ארבע דרגות הסמכה, בעצם שהן שונות

מכלוף מיקי זוהר:  היום יש רק שתיים

מכלוף מיקי זוהר:  אנחנו רוצים לעבור לארבע דרגות, שזה בעצם יוצר איזשהו מצב שגם כדי להגיע לדרגה הרלוונטית אתה צריך לעבור או הכשרה מסוימת או הדבר השני, מבחני הסמכה

מכלוף מיקי זוהר:       מבחני הסמכה זה דבר שהוא יחסית קיים אבל לא באופן שאנחנו מביאים אותו היום, כי אנחנו מדברים גם על בחינות עיוניות וגם בחינות מעשיות, כשאת רמת המבחנים אנחנו קובעים, משרד התרבות והספורט עם גורמים מסוימים שנייצר, כי אנחנו רוצים להביא את זה למצב שאנחנו יודעים שרמת האימון או רמת הדרישות ממאמן היא ברמה סבירה ולא באופן מתפשר מידי

מכלוף מיקי זוהר:  אנחנו יודעים שיש גם הרבה מאוד גופים שמקפידים על זה ויש גופים שלא, אבל בסוף משרד התרבות והספורט כרגולטור, הוא יקבע מה הן הדרגות או הרמה שאדם צריך להגיע אליה מבחינת הידע שלו, גם מבחינה עיונית וגם מבחינה מעשית כדי שהוא יוכל לקבל את תעודת המאמן, שוב, בהתאם לארבע דרגות שונות

מכלוף מיקי זוהר:  כל דרגה, יהיו לה מבחנים שונים

יוסף טייב: וזה ייעשה על ידי תקנות?     

מכלוף מיקי זוהר: כן, הדבר הזה ייעשה על ידי תקנות באמצעות השר המכהן

מכלוף מיקי זוהר:  בימים אלו ממש זה אני

מכלוף מיקי זוהר:  בעתיד אולי סימון, מי שיהיה, העיקר שיהיה, מה שנקרא, מישהו שאכפת לו

יוסף טייב: הוא מברך אותך להיכנס לקואליציה

מכלוף מיקי זוהר: אני אמרתי שחשוב שתמיד יהיה שר שגם רוצה ואוהב את התפקיד, אז אני באמת זכיתי לבקש את התפקיד ולקבל אותו

מכלוף מיקי זוהר:  אני מקווה שזה יהיה גם בהמשך, גם בממשלות הבאות

מכלוף מיקי זוהר:      דבר נוסף שאנחנו מכניסים פנימה בתוך הצעת החוק זה המרכיב של המוגנות, בעצם הסמכה של גורם ממונה לא לתת תעודות למי שהורשע בעבירות כאלו ואחרות, ובנוסף לזה אנחנו מדברים גם על האכיפה המנהלית שרלוונטית פה

מכלוף מיקי זוהר:  אנחנו דיברנו על זה כבר במשרד

מכלוף מיקי זוהר:  בהמשך אנחנו גם נצטרך להביא את זה לכדי יישום, איך אנחנו מידי שנה מצליחים לבדוק את הנתונים כדי לוודא שמישהו שהוא כבר נמצא במאגר המאמנים, שנכנס לתפקיד טרם איזושהי עבירה שהוא ביצע, איך אנחנו יכולים לגלות את זה תוך כדי תנועה וכמובן לשלול רישיון למי שעבר עבירה כזו או אחרת

מכלוף מיקי זוהר:  אנחנו נקבע כמובן מה הם יהיו התנאים, משום שאנחנו רוצים להגן על הילדים והילדות שלנו מפני חלילה מישהו שעבר על עבירות כאלו ואחרות

מכלוף מיקי זוהר:  אנחנו נקבע גם איזה עבירות

מכלוף מיקי זוהר:  אנחנו עוד לא יודעים איזה עבירות מדובר, אבל יש גם את המרכיב הזה של האכיפה המנהלית

מכלוף מיקי זוהר:  הדבר הנוסף זה כמובן המרכיב של השקיפות

מכלוף מיקי זוהר:  אנחנו כן רוצים לפרסם במרשם את הפרטים של המאמנים

מכלוף מיקי זוהר:  אני חושב שמרכיב השקיפות חשוב פה מאוד

מכלוף מיקי זוהר:  אנחנו רוצים גם עליו להקפיד

מכלוף מיקי זוהר:      אנחנו מדברים על סדרת הליך ההכרה במוסדות להכשרת מאמנים ומדריכים

מכלוף מיקי זוהר:  אני מקווה שבעתיד הלא רחוק עם היוזמה החדשה שלנו להקים את וינגייט דרום, גם תקום שם אקדמיה למאמנים

מכלוף מיקי זוהר:  זה דבר שאנחנו רוצים מאוד לעשות בזמן הקרוב

מכלוף מיקי זוהר:  זה כמובן עוד נדבך חשוב, אבל בלי שום קשר לכך אנחנו כן נרצה לנהל רישום מסודר של המוסדות שנותנים את תעודות ההכשרה, וכך אני חושב שבעניין הזה לפחות יהיה איזשהו שדרוג משמעותי לכל מה שקשור לעולם האימון בישראל

מכלוף מיקי זוהר:      לגבי תקציב, למען הסר ספק התקציב ישנו

מכלוף מיקי זוהר:  הוא קיים במשרד

מכלוף מיקי זוהר:  אין כאן מרכיב תקציבי כלשהו ולכן זו לא סוגיה שהיא מהווה בעיה לקידום החקיקה

מכלוף מיקי זוהר:  זהו בסך הכול

מכלוף מיקי זוהר:  מפה אפשר להתקדם

יוסף טייב: רק שאלה לגבי הפיקוח, אדוני השר

יוסף טייב:  היום קיים פיקוח במשרד? כי בסוף פיקוח, יש לו השלכה תקציבית ישירה

מכלוף מיקי זוהר: כמובן שאני אשמח שהגורמים המקצועיים שהגיעו לכאן לכבד את הדיון, יענו לשאלות הוועדה

מכלוף מיקי זוהר:  אם יש צורך באינפורמציה נוספת, אני אשמח

יוסף טייב: משרד התרבות, כן

רועי ברקוביץ': שלום, אני רועי ברקוביץ', מנהל האגף להכשרת מאמנים

רועי ברקוביץ':  יש לנו במינהל הספורט את אגף המאמנים שבו אני כאמור מנהל אותו יחד עם עוד מנהל תחום, זאת אומרת שברמת הפיקוח זה הפיקוח המיטבי שאנחנו מבצעים אותו

רועי ברקוביץ':  גם כיום אנחנו מבצעים סוג של פיקוח באמצעות בקרים על תהליך ההכשרה, גם על בדיקת המתקנים וגם על תהליך ביצוע הקורס, כך שהדברים האלה כמו שאמר השר, אין לנו בחוק החדש צורך לאיזשהו מנגנון נוסף שיכביד על העניין הזה

יוסף טייב: טוב, תודה רבה

יוסף טייב:       סימון, אתה רוצה להתייחס כמציע נוסף?     

סימון דוידסון: כן, תודה רבה

סימון דוידסון:  קודם כל תודה רבה אדוני היושב-ראש

סימון דוידסון:  קודם כל אני רוצה לברך

סימון דוידסון:  אני חושב שהשר היחידי בכל הממשלה הזאת שבאמת ביקש, דרש ונלחם על התפקיד שלו זה היה מיקי זוהר

סימון דוידסון:  רואים את זה ואני רוצה לברך אותך

סימון דוידסון:  נכנסת בסערה והחוק הזה הוא מאוד מאוד חשוב

סימון דוידסון:  אני מדבר כאדם שהיה מאמן 20 שנה, מהרמות הנמוכות עד למאמן נבחרת ישראל ויושב-ראש איגוד גדול בישראל, ואני יודע מה זה מאמן

סימון דוידסון:      רק לפני שלושה חודשים קיימנו פה שדולה מאוד גדולה לקידום המאמנים

סימון דוידסון:  השר פתח את השדולה הזאת

סימון דוידסון:  צריך להבין, מאמן, וכשאני אומר מאמן זה גם מאמנת, זה אותו דבר, הוא אחד מהתפקידים הכי חינוכיים שיש בכלל מול ילדים, כי הילדים רואים את המאמן כחצי אלוהים לפעמים

סימון דוידסון:  ההשפעה של המאמנים על הילדים ועל הילדות הוא מאוד דרמטי, לטוב ולצערי גם לפעמים לרע

סימון דוידסון:  מה שקרה בהיסטוריה של מדינת ישראל, למאמנים, שמישהו יכול היה לעשות תעודת מאמן ב-1950 והיום אנחנו בשנת 2023, ובכל עשרות השנים האלו הוא יכול היה להמשיך לאמן או להדריך ואף אחד לא דרש ממנו שום דבר

סימון דוידסון:  הוא לא היה צריך להתקדם, הוא לא היה צריך להשתלם, הוא לא היה צריך ללמוד

סימון דוידסון:  כל כך הרבה דברים השתנו בשנים האלו והוא נשאר באותה נקודה

סימון דוידסון:  הדבר הזה משפיע והשפיע על היכולת של הספורטאים שלנו, כי ספורטאי ברמה גבוהה לא יהיה לעולם ללא מאמן טוב, ומאמן טוב זה מאמן שמשתלם, שלומד, שנוסע ורואה מה קורה בעולם, ואני אומר לכם כאחד שעשה את זה כל כך הרבה

סימון דוידסון:  כל נסיעה להשתלמות בחוץ לארץ, חזרתי מאמן הרבה יותר טוב

סימון דוידסון:       אחד מהדברים הטובים שלי כשהייתי בקואליציה, שמחתי מאוד כשגיליתי שיש כספים קואליציוניים

סימון דוידסון:  אני בכספים הקואליציוניים הכנסתי 5 מיליון שקלים להשתלמויות מאמנים בעיקר בחו"ל, אבל גם להביא מומחים לפה

סימון דוידסון:  זה דבר שעובד ואני מקווה שיתקדם הרבה יותר, אז כך שקודם כל מאמנים זה דבר מאוד חשוב

סימון דוידסון:  זה לטובת המאמנים

סימון דוידסון:      בנושא של המוסדות, יש הרבה מאוד מוסדות היום במדינת ישראל שנותנים את ההכשרה של מאמן או מדריך

סימון דוידסון:  לא כולם ברמות הכי גבוהות, והחוק הזה בעצם מסדיר את הנושא של המוסדות האלו, שיהיה פיקוח עליהם, שיהיו טובים יותר, שידעו לתת את המענה המקצועי הטוב ביותר, וזה דבר מאוד חשוב בחוק הזה

סימון דוידסון:      ארבע הדרגות שהשר דיבר עליהם הן גם מאוד חשובות כי בעצם זה גורם לזה שהמאמן יתחיל מנקודה מסוימת, במשך השנים ילמד ויתפתח ויקבל עוד תעודה

סימון דוידסון:  ילמד ויתפתח ויקבל עוד תעודה עד שהוא יהיה מומחה והוא יגיע לרמה המקצועית הטובה ביותר, אז כך שהחוק הזה הוא באמת מצוין

סימון דוידסון:      אני ביקשתי בסעיף 2(ה), והסעיף הזה נוגע לגבי אפשרות לתת למאמנים לצאת להשתלמויות על פי החוק

סימון דוידסון:  אם החוק הזה מחייב מאמן לצאת להשתלמות, שלא יורידו לו ימי חופש

סימון דוידסון:  שהאגודה שאחראית עליו לא תגיד לו, תשמע, אתה יוצא להשתלמות אבל אנחנו נוריד לך יום חופש

סימון דוידסון:  זה דבר שביקשתי, אז אני שמח שהשר מסכים לזה

סימון דוידסון:  אני מקווה מאוד שזה יהיה בתוך החוק

סימון דוידסון:  אם זה לא יכנס, יתעללו במאמנים האלה

סימון דוידסון:  יגידו, אתה רוצה לצאת? אנחנו לא נותנים לך

מכלוף מיקי זוהר: זה רעיון מצוין

מכלוף מיקי זוהר:  הכרת יום עבודה, בוא נתמרץ אותם

מכלוף מיקי זוהר:  כן, אני בעד

סימון דוידסון: אני שמח

סימון דוידסון:  שוב אני מברך, יושב-ראש הוועדה, שאתה מקדם את זה מהר כי זה חשוב, ואת השר ואת כל אנשי המשרד

סימון דוידסון:  אני יודע כמה שנים עבדו על הדבר הזה

סימון דוידסון:  הגענו באמת לנחלה והחוק הזה יהיה טוב מאוד קודם כל לילדים במדינת ישראל ולמאמנים

סימון דוידסון:  תודה

יוסף טייב: רק חשוב לי לומר, סימון, יידעו כל חברי הכנסת שחוק שמגיע לוועדת החינוך, התרבות והספורט לא נשאר בקנה

יוסף טייב:  יש מחסנית, נכנס לקנה ואני יורה כמה שיותר מהר במקצועיות

יוסף טייב:  באמת צוות איכותי מאוד, לא אני, זה הייעוץ המשפטי, ואתה מוזמן להביא הרבה חוקים

יוסף טייב:  יש עוד מעט גם ועדת משנה שיעמוד בראשה חבר הכנסת סימון דוידסון מהאופוזיציה

מכלוף מיקי זוהר: יש עם מי לעבוד

יוסף טייב: כן, יש בהחלט עם מי לעבוד

מכלוף מיקי זוהר: דרך אגב, אני חייב לעדכן אותך, סימון

מכלוף מיקי זוהר:  אני לא הייתי מאמן

מכלוף מיקי זוהר:  אני העסקתי מאמנים

מכלוף מיקי זוהר:  פעם אחת כשהייתי מאמן זה כשפיטרתי את המאמן שלי בקבוצה, הייתי צריך לעמוד על הכדור במקומו וזה היה אולי משחק או שניים

מכלוף מיקי זוהר:  הפסדנו את שניהם, אז מאמן אני לא

יוסף טייב: הייעוץ המשפטי

צבי יהודה: תודה רבה ליושב-ראש, לשר

צבי יהודה:  באופן אנחנו עוד מעט נצלול לדיונים ויש פה את הגורמים המקצועיים שגם יציגו את העמדה שלהם

צבי יהודה:  באופן כללי צריך לומר שזה חוק שיש בו הסדרת עיסוק בצורה חדשה וחדשנית לחוק הספורט באופן ספציפי

צבי יהודה:  זה מעלה כל מיני שאלות שאנחנו נצטרך לדון בהן בהמשך הדרך

צבי יהודה:  יש שאלות שחלק כבר התחלנו לדבר עם המשרד וכדאי שהן גם יעלו פה, באמת הדגש על השפעה על קטינים, ילדים, כל המערך שהמשרד צריך להקים, בין אם זה מחשובית על מאגרי מידע שלהם, הפיקוח, איך הוא ייעשה וגם הקנסות שהם מבקשים את הסמכות להטיל

תמי סלע: באופן כללי כשיש חקיקה שהיא מגבירה את הפגיעה בחופש העיסוק

תמי סלע:  השר דיבר על התכליות שלה, לבדוק שאין תכליות שבאמת נדרשות, ראויות אל מול המצב הקיים, וזה חלק ממה שיוצג פה, ובעיקר במידתיות, זאת אומרת בסופו של דבר מה העלויות שזה יטיל על הגורמים השונים, האם באמת האמצעים שניתנים פה יצליחו להשיג את המטרות האלה, את השיפור במעמד המאמנים, את העידוד של אוכלוסיות לעסוק בספורט, את ההגנה על הקטינים

תמי סלע:  יש פה כל מיני אמצעים שלאור הניסיון שלכם ולאור הניסיון במקומות אחרים צריך לשאול את השאלות האם הם ישיגו את המטרה, או לחלופין למשל יוסיפו עלויות שיכבידו ויגרמו לאנשים לא לבוא להכשרת - - -      

מכלוף מיקי זוהר: אנחנו נורא מודעים למרכיב הרגולטורי

מכלוף מיקי זוהר:  זה ברור לנו שזה רגולציה נוספת ואנחנו נורא זהירים בעניין הזה

מכלוף מיקי זוהר:  אני גם הבהרתי לאנשי משרדי שהנושא הרגולטורי, מבחינתי אני מבין שהוא דרוש אבל אני רוצה להקטין אותו למינימום האפשרי

מכלוף מיקי זוהר:  אנחנו לא רוצים להעמיס רגולציה על עולם המאמנים, זה בטוח, אבל מצד שני אנחנו תמיד זוכרים שאם אנחנו נגיע לנקודת איזון הנכונה, אז לצד אולי באמת רגולציה מסוימת שהיא לא תהיה כל כך מכבידה על עולם האימון, נרוויח דברים אחרים כמו באמת את רמת האימון שתלך ותגבר, את היכולת שלנו לדעת מי מאמן את הילדים והילדות שלנו, ולא אנשים, כל אחד שרוצה לעשות את זה, עושה את זה מבלי שבדקו את העבר הפלילי שלו, מבלי שבדקו שהוא לא מסוכן לסביבה שלו וגם מבלי שהוא עבר את ההכשרה המתאימה

מכלוף מיקי זוהר:       צריך לזכור, וזה נתון נורא חשוב בעולם האימון וזה דבר שחשוב שאני אומר

מכלוף מיקי זוהר:  כשאתה לוקח מאמן שעבר הכשרה ויש לו את היכולת לאמן והוא נותן באמת לילדים ולילדות או לבוגרים, שזה היינו הך מבחינתי, שנה שלמה של אימון, זה עולם אחר לגמרי ממישהו שלא עבר הכשרה

מכלוף מיקי זוהר:  זה כאילו ממש שני דברים שונים, גם ביכולת של השחקנים והשחקניות להשתפר וגם ביכולת שלהם באמת להגיע לרמה מקצועית גבוהה יותר

מכלוף מיקי זוהר:  זה שונה לגמרי

מכלוף מיקי זוהר:  זה באמת ההבדל, צריך להגיד את האמת, בין חוג לבין אימון

מכלוף מיקי זוהר:  יש חוג ויש הרבה מאוד מרכיב של חוגים, שזה מרכיב מסוים, ויש את האימון שזה משהו אחר

מכלוף מיקי זוהר:  זה כבר מה שנקרא בשלב הבא, בלבל הבא, וזה דבר שהחוק הזה אמור באמת להסדיר, לעשות את ההבדל בין חוג לבין אימון

מכלוף מיקי זוהר:  אני חושב שזה אולי המהות המרכזית ביותר שיש כאן

יוסף טייב: תודה רבה

יוסף טייב:      קטי, את רוצה להתייחס?     

קטי קטרין שטרית: האמת היא שלדיון נכנסתי באמצע, אז אני חושבת שזה לא הוגן

יוסף טייב: אנחנו ממש בתחילת הדיון אבל בסדר, אני אתן לך בהמשך

מכלוף מיקי זוהר: היא מצטרפת לדברי השר

קטי קטרין שטרית: כן, זה בטוח

קטי קטרין שטרית:  אני חותמת עליהם גם

יוסף טייב: תראה איזה אחדות, לא יאומן

קטי קטרין שטרית: אני, אגב, החלפתי אותך עכשיו באיזשהו כנס

יוסף טייב: אני יודע

יוסף טייב:  נכון, תודה רבה

יוסף טייב:  היה פה הצעת חוק, אגב, של אופיר כץ

קטי קטרין שטרית: כן, זה חשוב

קטי קטרין שטרית:  אגב, זה קשור לכנס

קטי קטרין שטרית:  הכנס מדבר על הגיל הרך

יוסף טייב: בהחלט

יוסף טייב:      משרד המשפטים לא נמצא? בוא נעבור להצבעה, מיקי

מכלוף מיקי זוהר: קודם כל צריך להגיד, החוק הזה עבר הרבה מאוד תלאות בדרך

מכלוף מיקי זוהר:  הוא עבר הרבה גם בוועדת החינוך מול גורמי המקצוע בוועדה והגורמים המשפטיים בוועדה

מכלוף מיקי זוהר:  הוא עבר אצלי במשרד בכמה ורסיות שונות

מכלוף מיקי זוהר:  הוא עבר בכנסת

מכלוף מיקי זוהר:  זה לא חוק חדש

מכלוף מיקי זוהר:  זה חוק שמכירים אותו יחסית היטב ויש באמת העמקה בדברים

מכלוף מיקי זוהר:  אני חושב שמאחר והוא גם קונצנזוס, אז יהיה יותר קל, אבל שוב, אם יש מישהו שרוצה להעיר הערות בשביל שיהיה דיון מהותי, מה שנקרא, בשמחה

יוסף טייב: בבקשה גבירתי, רק שמך לפרוטוקול

נעם וילדר: עו"ד נעם וילדר מהמועצה לשלום הילד

נעם וילדר:  כמובן שיש לחוק הזה מספר תכליות

נעם וילדר:  אנחנו מסתכלים כמובן על התכלית של הגנה על ספורטאים קטינים

נעם וילדר:  החוק הזה מבחינתנו מכתבת בצורה ברורה עם המדיניות של המשרד לקידום הנושא של מוגנות ילדים בספורט, שאנחנו שותפים לו במידת מה ואנחנו מברכים על כך

נעם וילדר:      כמו שאמר השר, כשמדברים על שמירה על ילדים, על מוגנותם ועל בטיחותם המשמעות היא הרבה פעמים הסדרה של דברים, והחוק הזה באמת נועד להסדיר הרבה רכיבים חשובים

נעם וילדר:  חבר הכנסת סימון דוידסון אמר על התפקיד של המאמן, כמה הוא חשוב בעיניי הילדים וכמה הוא יכול לזהות הרבה פעמים מקרה מצוקה של ילדים לא רק בתוך עולם הספורט אלא מחוץ לעולם הספורט כשהילד חווה איזושהי התעללו בבית, ואנחנו יודעים שזה קורה הרבה

נעם וילדר:  בסוף הילד הזה צריך דמות מיטיבה שהוא יכול לספר לה, וזה התפקיד של המאמן

נעם וילדר:  אני חושבת שזאת אחת ההכשרות שצריכה להיות וכבר מופיעה בחוק ואנחנו שמחים על כך

נעם וילדר:      יש לי שתי הערות קטנות מבחינתנו, אחת זה הנושא של הבחינות

נעם וילדר:  לא היה לי ברור כל כך מי קובע את התכנים לבחינות, איפה זה נקבע

נעם וילדר:  חשוב לי להגיד שמבחינתנו אחד הנושאים שחשוב שיהיו, ויהיו מוגדרים או בחוק או בתקנות זה הנושא של איתור ילדים במצוקה

נעם וילדר:  לדעתי זה לא יכול להישאר כהחלטה של גורם מהמשרד, כזה או אחר, כי מחר גם יכולים להחליט שזה יכול לרדת מהסילבוס, אז זה משהו שהוא חשוב

יוסף טייב: כל דבר יכול לרדת מהתקנות

יוסף טייב:  בסוף זה סמכות השר לקבוע את התקנות

נעם וילדר: בתקנות יותר קשה להוריד לדעתנו מאשר החלטה של משרד שמפורסמת באתר

תמי סלע: השאלה אם זה ייקבע מפורשות בתקנות בהקשר לכל מיני נהלים והנחיות

יוסף טייב: טוב, נחדד את זה בהמשך

נעם וילדר: הסוגיה השנייה היא לגבי הבודקים שבודקים את הגופים, סוגיית הבודקים החיצוניים

נעם וילדר:  אנחנו רואים שההסדר הזה די דומה לחוק הפיקוח על מעונות יום שנעשה

נעם וילדר:  אנחנו אז התנגדנו לבודקים חיצוניים

נעם וילדר:  אנחנו חשבנו שזה צריך להיות תקנים של המשרד, שעובדים בתוך המשרד

מכלוף מיקי זוהר: תוכלי לבוא איתי לדיון בנציבות בעניין הזה?     

נעם וילדר: בשמחה

נעם וילדר:  נשמח להשמיע את העמדה שלנו בכל מקום

נעם וילדר:       חשוב לי להגיד משהו נוסף, כי היום כשאנחנו מסתכלים על זה ואנחנו מדברים עם גורמי המקצוע במשרד החינוך, הם מסכימים איתנו והם אומרים שהיה נכון שכל הבחינה של האכיפה תיעשה על ידי תקנים של המשרד, מפקחים, ולא על ידי בודקים, אז אני חושבת שאולי נכון גם למנוע את הדבר הזה כבר מעכשיו

מכלוף מיקי זוהר: אוקיי, אז אני אענה לשתי השאלות

מכלוף מיקי זוהר:  שאלה ראשונה לגבי הוועדה לקביעת הבחינות

מכלוף מיקי זוהר:  הנושא הזה כרגע נידון באמת במשרד, איך זה יהיה ומה תהיה השיטה

מכלוף מיקי זוהר:  לדעתי אנחנו כן נמצא את הדרך להקים ועדה שהיא תהיה ועדה מאוד מקצועית, מאוד ניטרלית שתבוא ותקבע את הצורך בהתאם למה שכוחות השוק קובעים

מכלוף מיקי זוהר:  זאת תהיה ועדה שהיא תהיה עצמאית לגמרי

מכלוף מיקי זוהר:  אני חושב שזה הרעיון שאנחנו כנראה נלך אליו

מכלוף מיקי זוהר:  אין כרגע הכרעה בנושא אבל הנושא יוכרע בהמשך

מכלוף מיקי זוהר:       לגבי תקני משרד או מיקור חוץ, כמובן שאנחנו נשמח שהנושאים יהיו בילד אין בתוך המשרד

מכלוף מיקי זוהר:  הקושי בסוף הוא באמת בכל מה שקשור למבנה ארגוני, תקנים וכו', זה מול נציבות שירות המדינה

מכלוף מיקי זוהר:  נדון איתם בנושא הזה

מכלוף מיקי זוהר:  אם תהיה אפשרות שהנושא יהיה באמת בילד אין בתוך המשרד, נשמח אם יתנו לנו תקנים נוספים, ואם לא, אז נלך לשיטת המיקור חוץ, אבל חד משמעית אני בעניין הזה איתך

מכלוף מיקי זוהר:  טוב יהיה אם זה יהיה בילד אין בתוך המשרד

מכלוף מיקי זוהר:  זה הרבה יותר טוב, הרבה יותר נכון, הרבה יותר מקצועי

מכלוף מיקי זוהר:  נראה בהמשך

נעם וילדר: תודה

סימון דוידסון: אני רק רוצה להוסיף משהו

סימון דוידסון:  כל האיגודים במדינת ישראל מחויבים לחתום על תקנות לגבי מוגנות גם של נשים, גם של ילדים

סימון דוידסון:  זה קרה לפני שבע-שמונה שנים, והם חייבים שיהיה להם גורם באיגוד ובאגודה שיהיה נציג ממונה על הנושא הזה

נעם וילדר: אנחנו יודעים

נעם וילדר:  אנחנו היינו שותפים להכשרות

סימון דוידסון: אז זה דבר שעובד

סימון דוידסון:  זה קיים

נעם וילדר: זה קיים וזה מעולה, וזה מה שפתחתי איתו

נעם וילדר:  זה מתכתב לחלוטין עם המגמה של המשרד

רועי ברקוביץ': גם כיום בכל התכנים בשתי הדרגות הקיימות, כמו שאת יודעת, יש את נושא מוגנות הילד ושמירה על מוגנות הילדים, כך שהנושא הזה הוא בנפשנו, בנפשו של מאמן

רועי ברקוביץ':  הדגש הזה הוא מאוד גדל, ובהתאמה זה גם יהיה מן הסתם גם בבחינות שהם יידרשו, הנושא הזה של להפגין את הידע בכל מה שקשור למוגנות הילד

מכלוף מיקי זוהר: צריך להוסיף שבמקביל לתיקון חוק הספורט אנחנו עובדים גם על הטיפול בכל מה שקשור למוגנות קטינים

מכלוף מיקי זוהר:  זה דבר שאנחנו עושים גם בימים אלו בנוסף לכל מה שאנחנו רואים פה היום, גם באופן כללי, לא רק בעניינים שקשורים לאימון

מכלוף מיקי זוהר:  אגב, מי שרוצה לדעת, אני גם בוחן איך אני מרחיב את המוגנות שאנחנו טיפלנו בנושא הספורט ממש לא מזמן, גם לנושא התרבות

מכלוף מיקי זוהר:  אני חושב שהערך של המוגנות הוא ערך חשוב לא רק בעולם הספורט אלא גם בעולם התרבות

מכלוף מיקי זוהר:  שמענו על הרבה מאוד מקרים בעולם התרבות שבהם היו לצערי כל מיני הטרדות מיניות וכו', אז כפי שאנחנו קידמנו כבר והשלמנו את תהליך המוגנות בספורט, אנחנו מתכוונים בלי שום קשר לדיון כאן היום, ליישם גם מוגנות בעולם התרבות, ואנחנו עובדים גם על הנושא הזה

מכלוף מיקי זוהר:      יש לנו עכשיו נציגה חדשה במשרד במחלקה המשפטית שאנחנו מתכוונים לתת לה המון עבודה

מכלוף מיקי זוהר:  ברוכה הבאה

מכלוף מיקי זוהר:  את יכולה אפילו להציג את עצמך

יוסף טייב: בבקשה

ענבל וייל: נעים מאוד

ענבל וייל:  תודה, אני עורכת הדין ענבל וייל

ענבל וייל:  הגעתי לפני שלושה שבועות כמעט

מכלוף מיקי זוהר: כן, ואנחנו מתכוונים להעסיק אותך מאוד קשה

מכלוף מיקי זוהר:  ברוכה הבאה

ענבל וייל: בשמחה

ענבל וייל:  בשביל זה באתי

מכלוף מיקי זוהר: בהצלחה גדולה

יוסף טייב: בהצלחה

יוסף טייב:       שרית, בבקשה

שרית שפיגלשטיין: שרית שפיגלשטיין, משרד החינוך

שרית שפיגלשטיין:  לפני שאנחנו נתייחס לגוף ההערות של משרד החינוך, אני רק רוצה להתייחס להערה של חברתי בהתייחס לחוק הפיקוח על מעונות היום

שרית שפיגלשטיין:  אני לא מכירה אמירה כזו של משרד החינוך שאומרת שאנחנו מעדיפים מפקחים פנימיים עובדי משרד החינוך על פני הבודקים החיצוניים שיש לנו

שרית שפיגלשטיין:  למיטב ידיעתי אין אמירה כזאת שיוצאת ממשרד החינוך כרגע

שרית שפיגלשטיין:  להיפך, הבודקים, גם עיסוקם מוסדר וגם ישנה החמרה מבחינת הדרישות שנדרשות מהם כדי שהם יכנסו למעונות היום ויפקחו עליהם, אז זה רק בהתייחס לנקודה הזו

שרית שפיגלשטיין:       האם חברי ממשרד החינוך יוכל להתייחס להצעה עצמה?     

יוסף טייב: בבקשה

גיא דגן: אני גיא דגן, המפמ"ר והממונה על החינוך הגופני במשרד החינוך

גיא דגן:  קודם כל אני רוצה לציין שגם אני מברך על החוק ומברך על החוק שבעצם גם ישפיע על ההיבט המקצועי וגם על המוגנות, ולומר שיש שיתוף פעולה מלא בין משרד החינוך למינהל הספורט גם לגבי החוק הזה והגענו להסכמות גם בעניין של מערכת החינוך וגם בעניין של המורים לחינוך גופני, שבעצם המורים לחינוך גופני לצורך מילוי תפקידם בתוך מערכת החינוך, הם בעצם יכולים לאמן את התלמידים ללא שום צורך בשום הסמכה נוספת מעבר לכך שהם לומדים ארבע שנים חינוך גופני במכללות לחינוך גופני, וגם שהם יהיו בעצם פטורים ממדריך דרגה ראשונה בענפי הספורט הגדולים שאותם הם לומדים בהיקף גדול במכללות, זה ארבעת ענפי הכדור ואתלטיקה קלה, כך שחשוב לומר שגם בעניין הזה יש הסכמות עם משרד החינוך ו אנחנו מברכים על הכול

גיא דגן:  תודה

יוסף טייב: תודה

סימון דוידסון: מדריך חדר כושר לא מופיע? רק משחקי כדור והתעמלות?     

גיא דגן: ארבעת ענפי הכדור - - -      

סימון דוידסון: למה לא הכנסתם חדר כושר?      

רועי ברקוביץ': מורים לחינוך גופני מקבלים את ההכשרה שלהם במסגרת המכללות

רועי ברקוביץ':  הם עושים את ההכשרה במכוני כושר

רועי ברקוביץ':  הם מקבלים פטורים מהמשרד

סימון דוידסון: אבל אחרי זה צריכים לעשות את הקורס

רועי ברקוביץ': שוב אני אומר, הם מקבלים פטורים על כל הנושאים העיוניים שהם חופפים

סימון דוידסון: הייתי בטוח שחדר כושר מופיע שם

סימון דוידסון:  חבל, זה היה הזדמנות

רועי ברקוביץ': זאת פרופסיה בפני עצמה, זאת הכשרה בפני עצמה ולכן, כאמור, הם עושים קורס מקוצר

סימון דוידסון: הם לומדים תואר ראשון בחינוך גופני

סימון דוידסון:  הם עושים חדרי כושר

סימון דוידסון:  חלק מהסילבוס זה גם חדרי כושר, אז למה נותנים להם תעודה?      

רועי ברקוביץ': הם עושים את זה במסגרת הלימודים שלהם, חדר כושר

קריאה: הענפים שעליהם תחול החובה לפי החוק ייקבעו בתקנות

סימון דוידסון: השר יכול לקבוע את זה

קריאה: בדיוק

סימון דוידסון: תרשום לך, זה חשוב

גיא דגן: אני אוסיף ואציין שבחלק מהמכללות במסגרת הלימודים המורים לחינוך גופני מקבלים תעודת מדריך חדר כושר נכון להיום, אבל אני מקבל את ההערה שלך, סימון

מכלוף מיקי זוהר: אני רוצה להבין משהו רגע

מכלוף מיקי זוהר:  היום מאמן שעובר דרגה מסוימת של הכשרה, הוא לא עובר הכשרה להדרכה בחדר כושר?      

סימון דוידסון: לא, הוא מדבר על מורים לחינוך גופני

מכלוף מיקי זוהר: אני שואל, מאמנים היום שעוברים את הקורסים - - -      

סימון דוידסון: לא מקבלים

מכלוף מיקי זוהר: אני חושב שזה מרכיב חשוב ונצטרך לעשות על זה עבודה בתוך הבית אצלנו

מכלוף מיקי זוהר:  כשאתה הולך להיות מאמן בקבוצה, בדרך כלל, אני לא יודע אם זה בדרגה ראשונה של מדריך או דרגה שנייה שקבענו, אבל כשאתה הולך לאמן בקבוצה, יש חשיבות מאוד גדולה שלמאמן גם יש רקע בהדרכת כושר

מכלוף מיקי זוהר:  זה נותן ערך מאוד חשוב לעזור - - -      

סימון דוידסון: אתה נותן נקודה מאוד חשובה כי גם ברגולציה זה הכבדה על בעל המועדון, כי האגודה צריכה להעסיק חוץ מהמאמן, להביא מדריך וזה עוד הוצאה

מכלוף מיקי זוהר: לכן אני אומר, יכול להיות שבאמת צריך לשקול כשאנחנו קובעים את הקריטריונים של דרגו האימון, שבדרגה מסוימת, נגיד דרגה 2 או 3 שכבר אנחנו יודעים שזה מכשיר את המאמן לאמן קבוצה מקצוענית שמשחקת בליגה, תחרותית וכו', שניתן לו גם הדרכת כושר או שנבקש גם הדרכת כושר בנוסף לזה, לפחות עם הבסיס

תמי סלע: השאלה אם עניינית הוא גם קיבל את ההכשרה הזאת, חדר כושר דרך אותו - - -      

מכלוף מיקי זוהר: אם הוא לא קיבל, אז יכול להיות שנבוא ונאמר שהוא צריך לקבל

תמי סלע: להוסיף את זה ואז כבר תהיה לו גם - - -      

סימון דוידסון: נוכל להוסיף שעות בסילבוס כי הם לומדים אנטומיה ופסיכולוגיה ועזרה ראשונה

מכלוף מיקי זוהר: אפשר להוסיף הדרכת כושר ועזרה ראשונה

מכלוף מיקי זוהר:  הוא לא חייב ללכת בוא נגיד לקצה בהדרכת כושר, אבל ללכת למשהו שהוא די ייתן לו בסיס לפחות בעניין הזה

מכלוף מיקי זוהר:  טוב, נדון על זה

גיא דגן: אני חושב שההערה של חבר הכנסת סימון דוידסון לגבי מורים לחינוך גופני, קבלת פטור מתעודת מדריך חדר כושר, אני חושב שזה דבר שצריך לשקול את זה לחיוב

תמי סלע: הם עוברים ממילא הכשרה להדרכת חדרי כושר?     

גיא דגן: הם לומדים במסגרת הלימודים הרבה מאוד קורסים של פיזיולוגיה ואנטומיה וכל מה שקשור בהיבט של מדעי האימון ומדעי הספורט

גיא דגן:  מעבר לכך יש הכשרה גדולה מאוד

גיא דגן:  אני חושב שאין סיבה שמורה לחינוך גופני לא יהיה פטור מתעודת מדריך חדר כושר

רועי ברקוביץ': בכל זאת אני רוצה להמשיך ולומר שהם מקבלים פטורים גדולים על פיזיולוגיה ואנטומיה וכל הנושא של תורת האימון שהם לומדים במסגרת ההכשרה שלהם האקדמית

רועי ברקוביץ':  דרך אגב, זה לא רק הם, גם פיזיותרפיסטים, גם רפואנים שלומדים אצלנו, יש להם פטורים, והם למעשה משלימים את השלב הפרקטי שזה בתוך חדר הכושר

רועי ברקוביץ':  בתוך מכון הכושר הם עושים את העבודה הפרקטית ולכן הקורס הוא קורס מקוצר היום

קריאה: בחלק המעשי הם צריכים להיות בתוך חדר הכושר כדי לעבור את ההכשרה, לא רק את העיוני, גיא

מכלוף מיקי זוהר: טוב, אני חושב שהמשרד יכול לעבור לדוח RIA

יוסף טייב: בדיוק, להציג את דוח RIA ואז נוכל להתקדם לכיוון הקראה

יוסף טייב:  אני רוצה שכולם התייחסו

רועי ברקוביץ': דוח RIA מתייחס למעשה לרקע שקיים בעולם ובארץ לגבי המאמנים, כאשר אנחנו יודעים שחוק הספורט חוקק בשנת 1988 ולאחר מכן בתקנות ב-1997 וב-2018, והתקנות למעשה קבעו את איזה ענפים נכנסים בתוך חוק הספורט

רועי ברקוביץ':  לצד זה בשנת 1999 שבה למעשה נקבע על פי החלטת בג"ץ שלמעשה מוסדות רבים יוכלו להכשיר, נוצר מצב כזה שהוקמו לא מעט מוסדות בישראל שמכשירים למדריכים ומאמנים וזה הפך להיות עסק כלכלי ועסק שמושך הרבה גופים

רועי ברקוביץ':       עד היום כל הזמן נפתחים גופים חדשים

רועי ברקוביץ':  מכיוון שכך, נוצר מצב כזה שלמעשה הפיקוח של המשרד על תהליך ההכשרה הפך להיות מאוד מוגבל, לצד זה שהעולם שינה את דרכו לכיוון של ארבע דרגות, אבולוציה של התפתחות של מאמן כאשר בפועל בישראל זה רק, כאמור, שתי דרגות, וכמו שציינו פה לפניי, שעצם זה שאתה עושה את הדרגה הראשונה מתישהו, אתה יכול לחיות איתה לעולמי עד

רועי ברקוביץ':  נכון הוא שיש לנו אופק התפתחות למאמן בכל מיני צורות, לא רק דרך ההסמכות

רועי ברקוביץ':  יש לנו אופק התפתחות באמצעות השתלמויות

רועי ברקוביץ':  יש לנו אופק התפתחות באמצעות האיגודים שמקיימים השתלמויות כאלו או אחרות, ולצד זה אנחנו גם יודעים שמאמנים באופן עצמאי, חלקם רואה בזה קריירה וחלקם עושה את זה בישראל היום לא רק בתחום האימון

רועי ברקוביץ':      בכל מקרה המצב בישראל כיום הוא רק שתי דרגות

רועי ברקוביץ':  בדקנו וראינו שבעולם יש לנו ארבע דרגות

רועי ברקוביץ':  מרבית המדינות המובילות בספורט עברו לארבע דרגות, כאשר הדרגות האלה יוצרים גם התאמה בין הדרגה לבין מי אתה רשאי לאמן, וזה פחות או יותר גם הכיוון שלנו, שבדרגות הנמוכות יהיה ביטוי בהכשרה לעבודה עם קטינים, עבודה עם ילדים בשלב הלמידה

רועי ברקוביץ':  ככל שאנחנו מצפינים בדרגות, ככה הדרגה השלישית והרביעית ייוחדו יותר לכיוון של העבודה עם נבחרות הישגיות, גם ספורטאי הישג ונבחרות ישראל

רועי ברקוביץ':       כאמור, אחד הדברים שגם רצינו להבליט בחוק, את הנושא הזה של בדיקת הרישום הפלילי

רועי ברקוביץ':  זה גם צורך שמופיע גם בדוח ה-RIA מן הסתם, שעד אז לא נעשה

רועי ברקוביץ':  מן הסתם אנחנו נדגיש את זה ונדבר על זה גם בתהליך הזה של החקיקה

תמי סלע: אפשר לשאול איך מתכוונים לעשות את זה? יש דווקא בהקשר הזה ניסיון של כל מיני משרדים, שהוא פחות יעיל ויותר יעיל, למשל משרד החינוך, יש להם מערכת שהיא נותנת בזמן אמת התרעות והיא מאפשרת באמת פיקוח און-ליין, ויש משרדים שלא הלכו לכיוון הזה ויש להם איזה שהן בקשות מקוונות או כאלה שעוד פחות יעילים ועושים את זה באיזה פניות בכתב, אז השאלה למה אתם נערכים ואם יש על זה הערכה של עלות וזמן מתי זה יהיה?     

רועי ברקוביץ': כרגע התוכנית המופיעה בחוק, בטרם המאמן יקבל את התעודה שלו, אנחנו נעשה בדיקת רישום פלילי באמצעות יחידת הביטחון אצלנו במשרד, כאשר אנחנו בודקים במקביל אפשרות לעשות את זה בצורה יותר תכופה מול מרשם המאמנים שגם הוא מופיע בחוק, ואנחנו נשאף שכל המאמנים יופיעו במרשם הזה

רועי ברקוביץ':  אנחנו בודקים, כאמור, את האפשרות לבדוק אחת לשנה או שנתיים את כל המאמנים המופיעים אצלנו במרשם

רועי ברקוביץ':  זה בהנחיית השר כמו שהוא ציין בדבריו, ואנחנו "על זה"

רועי ברקוביץ':  כרגע מופיע בחוק שבטרם הוא יקבל את התעודה, זאת אומרת יש לנו ארבע דרגות אבל אנחנו בודקים את האפשרות לעשות את זה הרבה יותר הדוק

תמי סלע: אוקיי, אז אני כבר אומרת, המערכת שיש במשרד החינוך היא כזו שברגע שנפתח הליך פלילי לגבי אנשים שנמצאים במאגר, המידע מגיע ואפשר לבחון אותו האם זה רלוונטי, לא רלוונטי, אז אולי כדאי ללכת ישר לדבר המתקדם והיעיל

רועי ברקוביץ': ישבתי בישיבה הזאת שגם את ישבת, בוועדה לזכויות הילד

תמי סלע: ולוודא שהסעיפים בחוק תואמים

רועי ברקוביץ': זה הכיוון שלנו

יוסף טייב: אוקיי, תודה רבה, רועי

מכלוף מיקי זוהר: אותי שכנעת, אגב

יוסף טייב: את כולנו

תמי סלע: מי מאיתנו

רועי ברקוביץ': אני רק רוצה לציין לסיום, חבר הכנסת יוסף טייב, זה שדיברו פה על הישגים, ובאמת מדינת ישראל לאחרונה זוכה להישגים רבים

רועי ברקוביץ':  אנחנו רואים מדליות ורואים הישגים בין-לאומיים

רועי ברקוביץ':  מאחורי כל ההישגים האלה יש מאמנים טובים

רועי ברקוביץ':  זה דברים שלא היה לנו קודם, וזה תוצאה ותולדה של עבודה מאוד סיזיפית ורצינית של כל הגורמים, כולל כמובן דחיפה עצומה של משרד הספורט בתקציבים

רועי ברקוביץ':  האג'נדה הזאת של מאמן חשוב להצלחת הספורט הישראלי, מאוד ברור, והחוק זה למעשה סוג של המשך של ההישגים האלה, של העבודה שהיא לא רק בחקיקה אלא עבודה גם במעטפת מסביב יחד עם גופי הרוחב, עם כל הגופים והאיגודים, כל הגופים שמשפיעים על הספורט

תמי סלע: אפשר לשאול עוד שאלה בהקשר הזה?     

יוסף טייב: כן, בבקשה

תמי סלע: בעצם חלק מהמטרה של ה-RIA, של ההצגה של ההערכה הזו של הרגולציה, זה אל מול הקיים היום, גם העלויות שזה יטיל והביורוקרטיה שזה יוסיף וגם התוצאות שזה יוביל אליהן, אז חלק מהצורך זה להבין מה הפיקוח שנעשה היום

תמי סלע:  דווקא בפתיחת הדברים הייתה אמירה אם הבנתי נכון, שלא נדרש תקציב נוסף כי גם היום יש פיקוח שעושה את הדברים

תמי סלע:  לפי הבנתי גם מה-RIA וגם מהתוספת שכרגע בהצגת החוק נכנסת כאן, מערך הפיקוח הקיים לא יכול לעשות את מה שמתבקש כאן, כי יש פה גם בדיקה של הרבה מאוד תנאים חדשים מול הרבה מוסדות שפה נאמר שהיום אין פיקוח ובקרה עליהם, עיצומים כספיים שהיום אין להם מערך שיודע להטיל אותם, בודקים שצריכים להסמיך, מפקחים שצריכים להסמיך, זאת אומרת מערך שלם

תמי סלע:  אני כן אשמח אם אולי טיפה תפרטו מה הפיקוח עושה היום, כי באמת יש לפי החוק סמכות להכיר במוסד שנותן תעודות מאמן, להכיר בו לפי אולי תנאים

תמי סלע:  אני מניחה שנעשה איזשהו תהליך של הכרה

תמי סלע:  מה הפיקוח שקיים היום אל מול מה שהולך להיות, ואם הייתה גם ב-RIA הערכה של עלויות, אורך תהליך שיהיה עכשיו ולא היה קודם?     

רועי ברקוביץ': באופן עקרוני הפיקוח היום נעשה באמצעות בקרים שיש לנו

תמי סלע: כמה בקרים יש?     

רועי ברקוביץ': יש לנו שישה בקרים כיום, ובהתאם לצורך אנחנו נקבע בקרים

רועי ברקוביץ':  בסופו של דבר זה לפי מספר המוסדות שקיימים

תמי סלע: כמה מוסדות קיימים היום?     

רועי ברקוביץ': יש לנו סדר גודל שמתקרב ל-100 רשומים

רועי ברקוביץ':  בפועל במשך שנה אנחנו מזהים משהו כמו 40 מוסדות שעובדים באופן סדיר, מתוכם יש כאלה שהם מוסדות גדולים שהם מקיפים ענפים רבים, לצד מוסדות שעושים לפעמים ענף אחד, אז אנחנו בגדול משתלטים על זה בתקציב הקיים ואני לא רואה סיבה שזה ישתנה בעתיד

רועי ברקוביץ':  ככל שזה ישתנה אנחנו נמצא את הדרך

רועי ברקוביץ':  עם זאת, אחד הדברים שהחוק מתיר לנו זה אגרות, מה שלא היה עד היום

רועי ברקוביץ':  עד היום כל המוסדות זה עסקים

רועי ברקוביץ':  ככל שיהיו אגרות, זה מן הסתם ייתן מענה אם יהיה פערים תקציביים בנושא הזה של הצרכים של הפיקוח

יוסף טייב: אבל אין צפי כרגע, אני מבין

רועי ברקוביץ': כרגע אין צפי

רועי ברקוביץ':  לפחות ככה התחייבנו גם מול האוצר, לאיזושהי הגדלה של הנטל הכלכלי מבחינת המשרד

דני קורן: אני כן אוסיף בהקשר הזה שני דברים: אחד, במסגרת החלופות שנשקלו מלכתחילה נשקלה גם החלופה של לעבור ממש למודל של רישוי מתחדש של כל המאמנים, ואחת הסיבות שהדבר הזה, הוחלט לא ללכת עליו זה גם מבחינת העלות הרגולטורית לכל הגורמים בעניין, אבל גם מבחינת העלויות התקציביות מבחינת המשרד, לכן אנחנו לא עושים שינוי מאוד דרמטי במצב הקיים במובן זה שאנחנו לא מחייבים רישוי מתחדש לכל המאמנים, אלא מתקדמים בהסכמה, לטייב את ההסמכה החד פעמית, לייצר את ארבע הרמות שעליהן דובר ולאפשר בקרה יותר טובה גם על המאמנים, אבל בעיקר גם על המוסדות להכשרה

דני קורן:       אני אוסיף שבעינינו דווקא המודל של העיצומים הכספיים שנכנס לכאן, יאפשר אכיפה הרבה יותר יעילה מאשר המצב כיום, כשאתה מדבר על איזשהו איסור או בהקשרים מסוימים על עבירות פליליות אבל אין באמת אכיפה

דני קורן:  דווקא מודל של עיצומים כספיים שמאפשר אכיפה מנהלית וסנקציות מיידיות למי שפועל בצורה שלא תואמת את הוראות החוק, יאפשר בעינינו אכיפה הרבה יותר יעילה בלי שיש לדבר הזה דווקא עלות גדולה בהכרח

סימון דוידסון: יש לי שאלה לגבי המוסדות

סימון דוידסון:  עד שנת 2000 בווינגייט למדו ואז קרה מה שקרה

סימון דוידסון:  במשך 20 שנה יש 100 מוסדות רשומים, אתה אומר

רועי ברקוביץ': כן

סימון דוידסון: יש איזושהי בקרה כמה יעלה תעודת מדריך, לא משנה באיזה ענף, בכל אחד מהמוסדות או שזה שוק פרוץ, הם גובים כמה שהם רוצים?      

רועי ברקוביץ': קודם כל השוק הוא שוק עסקי

רועי ברקוביץ':  זה פרטי לגמרי

רועי ברקוביץ':  עם זאת בכוונתנו, זאת אומרת התחלנו בתהליך הזה, לפחות בדרגות הראשונות לקבוע חלק מהלמידה כלמידה עצמית של הסטודנט באמצעות מודולות שאנחנו מכינים, ואז אנחנו מקווים ומצפים ונצפה גם מהמוסדות להוריד את העלויות בהתאם

רועי ברקוביץ':  אנחנו לא יכולים לקבוע למוסדות

רועי ברקוביץ':  זה שוק חופשי, יש תחרות

רועי ברקוביץ':  דרך אגב, התחרות הזאת עושה את העבודה שלה, כי היום, אפילו בימים האחרונים יש אנשים שמתקשרים אליי לשאול אותי לאיזה מוסד ללכת

רועי ברקוביץ':  אסור לי כמובן להגיד, אבל הם בודקים מי נותן את השירות הטוב ביותר ולשם הם הולכים

רועי ברקוביץ':  אחד הדברים בשירות זה גם העלויות

רועי ברקוביץ':  יש תחרות והתחרות תעשה את העבודה

יוסף טייב: רועי, ראיתי בהצעת החוק שאתם הולכים לפרסם רשימה של כלל המאמנים שקיימים

יוסף טייב:  הדבר הזה גם לא כפוף בעלות?     

רועי ברקוביץ': לא

רועי ברקוביץ':  צח, בהמשך למה שאמרת, יש לנו מערכת שעובדת, היא נקראת "אביב ספורט"

רועי ברקוביץ':  היא מערכת שמלכתחילה נבנתה ב-2018 לתת מענה עתידי

רועי ברקוביץ':  אנחנו בתהליך פיתוח שלה, שזה נמצא אצלנו בתוך המשרד, כך שאנחנו בטוחים שהיא תיתן את המענה לנושא של רישום המאמנים, כולל שיהיה רשום לצד המאמן איזה השתלמויות הוא עושה, כך שזה יהיה פתוח לציבור, ופתוח לנו בשביל לעשות בדיקה בהתאם להחלטת המשרד לגבי הנושא של הרישום הפלילי

יוסף טייב: ילמדו מכם משרדי הממשלה איך להביא הצעות חוק ממשלתיות עם אפס עלויות

יוסף טייב:       בדיון הקודם היו פה נציגי משטרת ישראל על איזשהו פיץ' שצריך להוסיף

יוסף טייב:  ביקשו מעל מיליון שקל וכשנה - - -

דני קורן: אני חושב שההחלטה של המשרד מלמדת על זה שהנושא מבחינת המשרד היה חשוב דיו כדי להתקדם איתו גם בלי שיש פה תוספת תקציבית

יוסף טייב: חשוב מאוד

יוסף טייב:  אני רוצה באמת לציין לשבח את העבודה של המשרד, השר שעומד בראשו

רועי ברקוביץ': חשוב לי לציין, חבר הכנסת, כי זה המקום אולי להזכיר את זה שכבר מ-2012 עבד על החוק הזה בתהליכים זה שקדם לי בתפקיד, שמו שלמה סביה

רועי ברקוביץ':  אני חושב שהרבה מכירים אותו בוועדה

רועי ברקוביץ':  בטח חבר הכנסת דוידסון מכיר אותו

רועי ברקוביץ':  תמי מכירה אותו ובטח גם הצוות שעובד לידי

מכלוף מיקי זוהר: אני אצטרף ואני אזכיר גם את השר הקודם חילי טרופר שעסק בחוק הזה וקידם אותו

יוסף טייב: בהחלט

מכלוף מיקי זוהר: אז ברכות לכולם

יוסף טייב: ברשותכם, אני רק אצביע על המיזוג ונתחיל את ההקראה

מכלוף מיקי זוהר: אני לא יכול להצביע על המיזוג אבל אני בעד

תמי סלע: זה מיזוג שמחייב גם אישור של ועדת הכנסת

תמי סלע:  החלטה פה ואז אישור

יוסף טייב: אנחנו מצביעים עליה פה

יוסף טייב:  אחרי זה יעלה לוועדת הכנסת לאישור

יוסף טייב: מי בעד מיזוג של הצעת חוק הספורט (תיקון – הסדרת העיסוק באימון ספורט), התשפ"ג–2023, שמספרה 2609/25, של ח"כ חילי טרופר, והצעת חוק הספורט (תיקון – הסדרת העיסוק באימון ספורט), התשפ"ג–2023 שמספרה 2105/25, של ח"כ סימון דוידסון, להצעת החוק המוצעת פה, שהיא הצעת חוק (תיקון מס' 16) (הסדרת העיסוק באימון ספורט), התשפ"ב-2022 שמספרה 3856/24, 3923/24, להצעת החוק הממשלתית 1547? מי בעד? מי נגד? מי נמנע?      

יוסף טייב: אושר     

יוסף טייב: המיזוג אושר ויעבור לוועדת הכנסת

יוסף טייב:       ברשותכם, אפשר לעבור להקראת הצעת החוק הממשלתית שמספרה 1547

סימון דוידסון: את שלושתם?     

יוסף טייב: לא, אני קורא רק את הממשלתית ואתם נצמדים גם ככה

סימון דוידסון: שלושתם ביחד חוץ מסעיף 2(ה) שהוא שונה

יוסף טייב: כשנגיע לשם אנחנו נוסיף

סימון דוידסון: השר בעד

מכלוף מיקי זוהר: צריך לנסח את התיקון שלו

סימון דוידסון: תסתכל על 2(ה)

דני קורן: הדבר היחיד זה שאנחנו מתלבטים הרי לעניין סעיף ההשתלמויות, אם להפוך אותו למנדטורי ומחייב כפי שקבוע עכשיו בחוק, או שאולי להפוך אותו למשהו שנעודד אותו לא במסגרת של חובה חוקית אלא במסגרת מבחני התמיכה, ולהפוך את זה לוולונטרי

סימון דוידסון: מבחני התמיכה זה יהיה סיפור

דני קורן: הכרעה בעניין סעיף ההשתלמויות קשורה באמת לבקשה לתוספת בהקשר הזה, לכן נראה לי שנכון לדון בזה אגב סעיף ההשתלמויות

תמי סלע: כן, כשנדבר על הסעיף עדיף לפתוח את זה

יוסף טייב: מה שאני מציע, תמי, כשנגיע לסעיף הזה גם נדון בו בצורה שראוי לדון בו

יוסף טייב:  דני, בינתיים תוכל לעמוד מול תמי ולעבוד על ניסוח

מכלוף מיקי זוהר: היועמ"ש אומר, האם נכון להכניס את זה בחוק או שמא באמצעות מבחני התמיכה? אני אסביר גם למה

מכלוף מיקי זוהר:  כשאתה קובע בחוק שבן אדם שיצא להשתלמות, אז הוא גם לא מפסיד יום חופש, מצד שני אפילו משולם לו יום, זה סוג של משהו שהוא לא פשוט

מכלוף מיקי זוהר:  גם אתה בעצם כופה על מעסיק משהו

מכלוף מיקי זוהר:  אתה בא ואומר לו, אתה חייב לתת לו תשלום על יום עבודה ואתה חייב לתת לו יום חופש

מכלוף מיקי זוהר:  אז בעצם הכפייה על המעסיק לתת לו, יש כאן איזשהו - - -      

סימון דוידסון: אני לא מדבר על כל השתלמות, אני מדבר על מה שמחייב החוק

סימון דוידסון:  אם החוק קובע שהוא חייב לצאת להשתלמות, שלא יורידו לו יום חופש

דני קורן: ברור, אז פה לא הבהרתי את עצמי עד הסוף

דני קורן:  כרגע החוק, מה שהוא מציע, זה לדרוש השתלמויות כהשתלמות חובה למי שמועסקים על ידי האיגודים

דני קורן:  אנחנו מתלבטים במסגרת ההערות שהתקבלו גם במהלך התקופה האחרונה, גם מגורמים שונים, גם ממשרדי ממשלה שונים וגם בחשיבה פנימית אצלנו, אם נכון עדיין את כל הדרישה הזו להשתלמויות חובה, להשאיר בחוק או שנכון לתת את זה באופן אחר?     

קטי קטרין שטרית: אתה יכול להעתיק את זה מנושאים אחרים

קטי קטרין שטרית:  לדוגמה, מעסיק שרוצה לשלוח את העובד שלו, אז הוא מתנה

קטי קטרין שטרית:  הוא אומר לו, תמורת ההשתלמות הזו תהיה שלוש שנים

קטי קטרין שטרית:  כמו שאומרים, אפשר לשיקול דעתו ואז אתה מקצר את התהליכים

דני קורן: אני מקבל, רק אני חושב שככל שבאמת החוק יותיר את הסעיף על חובת השתלמויות ולא ישאיר את ההשתלמויות בכלל כמשהו שמקודם מסגרת אחרת ולא דרך החוק, אז יהיה טעם באמת לדון בזה, אבל אם בסוף החובה להשתלמויות לא תהיה בחוק, אז גם לא יהיה מקום לקבוע בחוק את העניין הזה

סימון דוידסון: הבנתי מה אתה אומר, זאת אומרת ברגע שנכניס כתקנה את חובת ההשתלמות, אתה תכניס את הסעיף הזה

דני קורן: לכן אני חושב שעל כל הנושא הזה כולו נכון יהיה לדבר כשנגיע לדיון על סעיף ההשתלמויות

סימון דוידסון: וזה לא קיים פה

תמי סלע: זה קיים

דני קורן: כרגע החוק כן מאפשר לקבוע בתקנות חובה לביצוע השתלמויות

דני קורן:  בעניין הזה יש לנו התבלטות

דני קורן:  יש לנו מחשבה אם נכון להותיר את החובה הזו או נכון לאפשר את זה כמשהו שהוא לא מחויב אלא וולונטרי

סימון דוידסון: אני אגיד לך משהו

סימון דוידסון:  אני דקה וחצי הייתי בספורט

סימון דוידסון:  אם לא תחייב השתלמויות ולמידה, זה לא יקרה

סימון דוידסון:  אין שום אינטרס לבעל אגודה לשלוח את המאמן שלו להשתלמות

סימון דוידסון:  הוא תמיד רוצה אותו באגודה ושהוא יישאר עם הילדים

סימון דוידסון:  הוא לא רוצה בעיות

סימון דוידסון:  אנחנו כמדינה, השר כשר הספורט רוצה שיצאו להשתלמות, רוצה שילמדו

סימון דוידסון:  אנחנו רוצים לדחוף אותם לזה, אתה מבין? בעלי האגודות לא יעשו את זה

דני קורן: כרגע החוק מציע את זה אבל אנחנו רוצים כן לאפשר לנו חשיבה

יוסף טייב: דני, אנחנו מקדימים את המאוחר

יוסף טייב:  כשנגיע לסעיף נדון בו

יוסף טייב:  הערה חשובה

יוסף טייב:  אני מבין את העמדה שלך אבל אני מבין את העמדה של הייעוץ המשפטי ואת עמדת השר

יוסף טייב:  בוא נראה

יוסף טייב:       ב-12:30 יש לנו דיון נוסף, לא פחות חשוב, לכן אנחנו נתחיל את ההקראה ואנחנו נמשיך אותה בדיון הבא

סימון דוידסון: דרך אגב, חלק מהחוק הזה ימנע את מה שאנחנו דנים ב-12:30, כי מאמן שישתלם כמו שצריך וילמד, הוא גם יהיה איש חינוך יותר טוב

סימון דוידסון:  זה ישפיע על הילדים

סימון דוידסון:  הילדים אחרי זה הולכים להיות אוהדים

סימון דוידסון:  זה גלגל

יוסף טייב: אנחנו נדבר על זה בדיון הבא

יוסף טייב:  אם חברי כנסת לא יקפצו על שולחנות, אז אוהדים לא יירדו למגרש

יוסף טייב:  נדבר על זה כשאנחנו נגיע לשם

קטי קטרין שטרית: צודק

קטי קטרין שטרית:  או עוצרים וחוסמים את נתיבי איילון ומדליקים מדורה

יוסף טייב: ברור

יוסף טייב:       צח, בבקשה

צבי יהודה: הצעת חוק הספורט (תיקון מס' 16) (הסדרת העיסוק באימון ספורט), התשפ"ב – 2022     תיקון סעיף 1		1

צבי יהודה:  בחוק הספורט, התשמ"ח-1988 (להלן – החוק העיקרי), בסעיף 1 –      

ספורט" יבוא: 			"ספורט" או "פעילות ספורט" – פעילות שנדרש לה מאמץ גופני, בין 				תחרותית ובין שאינה תחרותית, בין יחידנית ובין קבוצתית;     			"סוג פעילות ספורט מוסדר" – סוג פעילות ספורט שקבע השר לפי סעיף 				2א רבתי;     			"ספורט הישגי" – ספורט או פעילות ספורט שהם תחרותיים;     			"אימון ספורט" – לימוד שיטתי והקניית מיומנות בסוג פעילות ספורט 				מוסדר, ובכלל זה משחק או תחרות המתקיימים במסגרתם, ולעניין סוגי 				פעילות הספורט שנקבעו לפי סעיף 2א רבתי (ב) – גם לימוד והקניית 				מיומנות שנערכו באופן חד-פעמי;     פה אנחנו העלינו שאלות למשרד לגבי הגדרה של אימון ספורט, הלימוד השיטתי

ספורט" יבוא:  אולי אין טעם להוסיף לעניין ספורט מוסדר?     

דינה עברי-עומר: אנחנו מציעים לאור ההערה של הייעוץ המשפטי של הוועדה, שיהיה כתוב "אימון ספורט לעניין סוג פעילות ספורט מוסדר", "לימוד שיטתי והקניית מיומנות, ובכלל זה משחק או תחרות", וההמשך כפי שנכתב - - -     

מכלוף מיקי זוהר: אני חושב שזה באמת הנוהל הנכון, שהם יקריאו ואם יש תיקונים, תקנו אותם, מה שנקרא, על השולחן הוועדה ואחר כך לא יהיו אי הבנות

יוסף טייב: אז זה מקובל, כן?      

מכלוף מיקי זוהר: כן זה מקובל

מכלוף מיקי זוהר:  ההערה התקבלה

צבי יהודה: 			"הכשרה" – הכשרה לשם קבלת תעודת הסמכה;     עכשיו אנחנו נכנסים לסדרת הגדרות של ספורטאי, שעלו עליהן מספר שאלות, וגם אם המשרד אחר כך יסביר את ריבוי ההגדרות

צבי יהודה:       			"ספורטאי" – מי שמבצע פעילות ספורט ורשום בהתאחדות או באיגוד;     			"ספורטאי הישגי" – אחד מאלה:     

צבי יהודה: לגבי ענף ספורט קבוצתי – ספורטאי הרשום בקבוצה אשר חבריה רשומים באיגוד או בהתאחדות בענף ספורט קבוצתי, המשתתפת בתחרות ארצית רשמית או בתחרות בין-לאומית רשמית, אחת לפחות, בעונת ספורט;     			"ספורטאי חובב" – מי שאינו רשום בהתאחדות או באיגוד, שנוטל חלק 				בפעילות ספורט שמארגנים אגודת ספורט או ארגון ספורט, או בפעילות 				ספורט הנערכת במסגרת חוגית או במסגרת אחרת, ובלבד שמתקיימים 				לגבי הפעילות כל אלה:     

צבי יהודה: היא מתקיימת ברציפות, בפרקי זמן קבועים וידועים מראש;     

צבי יהודה: 			"ספורטאי מזדמן" – מי שנוטל חלק בפעילות ספורט שאינו ספורטאי 				חובב ואינו ספורטאי הישגי;     אנחנו חושבים שהמשרד רק יסביר את ריבוי ההגדרות

דינה עברי-עומר: אני רק אומר כמה תיקוני נוסח, שוב, לאור הערות מקדימות שלכם

דינה עברי-עומר:  בהגדרה "ספורטאי" במקום "מי שמבצע פעילות" אנחנו נתקן למי שנוטל חלק בפעילות, שוב, הערה שלכם

דינה עברי-עומר:  בהגדרה "ספורטאי הישגי" במקום "הרשום באיגוד ובהתאחדות" או "אשר חבריה רשומים באיגוד או בהתאחדות בענף ספורט קבוצתי", המילים האלה יימחקו כיוון שהרישום באיגוד או בהתאחדות הם חלק מההגדרה "ספורטאי"

דינה עברי-עומר:       לעניין ההבדל בין סוגי הספורטאים: "הישגי", "חובב", ו"מזדמן", רועי, אתה רוצה?     

רועי ברקוביץ': מן הסתם יש לנו מספר הגדרות בתוך עולם הספורט

רועי ברקוביץ':  אנחנו כמובן רצינו לתת איזשהו מענה לכל האפשרויות שקיימות

רועי ברקוביץ':  ספורטאי הישגי זה אותו אחד שהוא ספורטאי שרשום באותו איגוד

רועי ברקוביץ':  למעשה זה ההגדרה

רועי ברקוביץ':  זה מאפיין אותו מול אחר שהוא חובב, שהוא פשוט לא רשום באיגוד, עושה דברים וולונטריים

רועי ברקוביץ':  זה סוג אחר של תחרות

רועי ברקוביץ':  יש לנו את הספורטאי המזדמן שהוא מה שנקרא חד-פעמי, מגיע לכל מיני אירועים כאלה של ספורט ולכן אנחנו רוצים לתת לו גם איזשהו ביטוי, כי ספורטאי חובב עושה את זה באופן רציף והמזדמן יכול לעשות את זה חד-פעמי באיזשהו אירוע ספורט או באיזשהו מתקן טיפוס קיר

רועי ברקוביץ':  רצינו שיהיה לזה הגדרה נוספת כי יש גם כאלה

דינה עברי-עומר: אני רק אחדד אולי שההגדרות האלה משמשות אותנו כדי להבהיר מה הן הרשאות העיסוק של המדריך, המאמן או המאמן הבכיר או המומחה, כשכל אחד מהמדריכים או המאמנים רשאי לאמן ספורטאי מסוג מסוים

דינה עברי-עומר:  הספורטאי החובב זה המסגרות החוגיות העממיות

דינה עברי-עומר:  ההישגי זה כבר גם בגילאים הצעירים, הילדים שרשומים בליגות, ספורטאי ההישג

דינה עברי-עומר:  הספורטאים המזדמנים זאת איזושהי קטגוריה של ספורטאים חובבים, אבל שנועדה להבהיר שגם כשהם לא במסגרת חוגית, יש ענפים שכרוכים בסיכון פיזי מוגבר, פעילויות שעלולות להיות מסוכנות יותר מסוגי הספורט הרגילים, לכן באותם מקומות גם אימון של ספורטאי מזדמן שלא במסגרת חוגית מחייב בעצם תעודת הסמכה מתאימה

דינה עברי-עומר:  אגב זה, יש לנו גם היום כבר בתקנות שאושרו בוועדה הזו - - -      

סימון דוידסון: עשינו את זה בהתאחדות הכדורגל

סימון דוידסון:  זה קיים כבר

תמי סלע: בעצם פה אין איזה שינוי מהותי לעומת המצב הקיים, או שזה משנה פה משהו שיש בו מהות בהגדרות האלה?     

דינה עברי-עומר: ההגדרות לא משנות את המצב הקיים ולדעתי הן קיימות גם היום בתקנות בשינויים מינוריים או התאמות נוסח

תמי סלע: לא מכאן בא השינוי

דינה עברי-עומר: לא

צבי יהודה: ראינו שיש הבדלים, לפעמים זה של ניואנס אבל עם תקנות הספורט וחוק וינגייט, כלומר אין אחידות בחקיקה לעניין ההגדרות

דינה עברי-עומר: נכון

דינה עברי-עומר:  התקנות יחסית דומות

דינה עברי-עומר:  בחוק וינגייט התכלית שם הייתה קצת אחרת והיא באמת להסדיר את ההקמה של התאגיד הסטטוטורי

דינה עברי-עומר:  פה ההגדרות האלה משמשות כפי שאמרתי, לצורך הרשאות העיסוק של המאמנים או המדריכים ולכן השינויים הם בניואנסים וגם קצת עדכנו את הנוסחים בישיבות נוסח במשרד המשפטים

דינה עברי-עומר:  אין הבדלים מז'וריים אבל זה התאמות נוסח

צבי יהודה: בסדר גמור

צבי יהודה:      			"תחרות ארצית רשמית" – תחנות בענף ספורט הנערכת בישראל, 					המצויה באחריותם ובפיקוחם של איגוד או של התאחדות, ואשר 					תוצאותיה משמשות לדירוג ולניקוד של הספורטאים ההישגיים 					המשתתפים בה;     			"תחרות בין-לאומית רשמית" – תחרות בענף ספורט שמתקיימים לגביה 				כל אלה:     

צבי יהודה: תוצאותיה משמשות לדירוג ולניקוד של המשתתפים בה;         

צבי יהודה: היא הוכרה כתחרות רשמית בידי הגוף הבין-לאומי המייצג והמוכר באותו ענף ספורט

צבי יהודה:      			(2) בהגדרה "אגודת ספורט", במקום הסיפה החל במילה "והמסונף" 				יבוא "הרשומים בהתאחדות או באיגוד ופועלים במסגרת תאגיד"; 			 			(3) בהגדרת "התאחדות" ו"איגוד", במקום "ושמכירים" יבוא 					"שמכירים" ובסופה יבוא "ושראש מינהל הספורט במשרד הכיר בו לפי 				נוהל שפרסם המשרד באתר האינטרנט של המשרד; הנוהל אינו טעון 				פרסום ברשומות;     לגבי הנוהל תהינו למה בעצם להחריג את זה, שהוא אינו טעון פרסום ברשומות? בדרך כלל תקנות בנות פועל תחיקתי, יש להן פרסום ברשומות, אז למה דווקא פה אתם מחריגים את זה?      

דני קורן: זה המצב כיום

דני קורן:  היום קיים נוהל הכרה באיגודים

דני קורן:  כך זה פועל

דני קורן:  להבנתנו זה פועל גם טוב, וגם בסוף הקבוצה שבה מדובר זה לא הציבור הרחב, זה קבוצה רלוונטית של התאחדויות, של איגודים, של אנשים שמצויים בקשר עם מינהל הספורט ולכן לטעמנו מספיק לקבוע את זה בנוהל ולא נדרשות לעניין הזה תקנות

דני קורן:       לכל ענף ספורט יש איגוד אחד או התאחדות וזה מצב שבסוף לא מופנה לציבור בלתי מסוים גדול אלא לקבוצה רלוונטית, ושוב, זה המצב הקיים ואני לא חושב שיש השגות או הסתייגויות לגבי המצב הקיים בהקשר הזה

תמי סלע: אם אתם לא רואים את זה כתקנות ואני מבינה שלא, אז למה עצם צריך להגיד שזה לא טעון פרסום ברשומות? מספיק להגיד שזה יפורסם באתר, אחרת בכל מקום אחר שיש לי נוהל שמתפרסם באתר - - -      

דינה עברי-עומר: רק למען הסר ספק

תמי סלע: זה מן למען הסר ספק, אז לא בטוח שזה נדרש

דני קורן: לא חושב שזה קריטי מבחינתנו

תמי סלע: טוב

יוסף טייב: טוב, תיראו מה אני מציע

יוסף טייב:  אנחנו עוד נדון על הסעיף הזה

יוסף טייב:  אני כן חושב שצריך לשים פה את הדעת על הסיפור הזה של פרסום ברשומות או לא

יוסף טייב:  הגענו לסעיף 4, נכון?     

צבי יהודה: בהגדרות אנחנו כן

יוסף טייב: סליחה, תיקון סעיף 1 בהגדרה 4

צבי יהודה: כן, תיקון של ההגדרה "התאחדות" ו"איגוד"

יוסף טייב: טוב, ברשותכם אנחנו נעבור לדיון הבא

יוסף טייב:  אנחנו נקבע דיון נוסף לשם הקראה

יוסף טייב:  בינתיים כן תעמדו מול המשרד, ואם אפשר כבר לקבל גם מה שאתם כבר תיקנתם, אז תביאו כבר לנוסח בוועדה

מכלוף מיקי זוהר: עד שבוע הבא כשיהיו הדיונים, תנסו להגיע להסכמות על הכול ואז כבר תבואו מוכנים

תמי סלע: זה הסדר ארוך

תמי סלע:  יש פה גם דברים מהותיים

יוסף טייב: ברור

יוסף טייב:  ברשותכם, אני נועל את הדיון